
Alvászavarok cerebrál paretikus gyermekeknél

Célkitűzés: A cerebrál paretikus (CP) gyerekek alvászavarainak felmérése.
Módszer: 2011-2012-ben, 55, a Pető Intézetben nevelt cerebrál paretikus 24 fiú, és 31 lány gyermeket vizsgáltunk gyermek - alvászavar standardizált kérdőívvel, mely az alvászavarok meglétét, 4 típusát ( elalvási- átalvási zavar, alvási légzészavar, verejtékezés, ébredés és túlzott aluszékonyság), és ezek súlyosságát vizsgálja ötfokozatú skála segítségével. A kontrollcsoportot 55, nemben és korban megfelelő gyermek képezte. A magyar nyelvű tesztet a gyermekek szüleivel vagy a konduktorokkal vettük fel. Vizsgáltuk az alvászavarok előfordulásának gyakoriságát és típusait a CP diagnózisokkal, életkorral és a mentális állapottal összefüggésben.
Eredmények: Az iskolás korosztályban nem volt különbség a CP- s és az ép gyerekek alvászavar-skála pontértékeiben. Az óvodás korosztályban az ép gyerekeknél gyakoribbak voltak az alvászavarok általában, a CP- s gyerekek alvászavar-skála összértékei alacsonyabbak voltak. Egyes alvászavar típusok eltérő gyakoriságot mutattak a CP- s és a nem CP- s gyerekeknél. A légzészavarok, a horkolás, a nappali aluszékonyság és az éjszakai verejtékezés a cerebrál paretikus, az ébredési zavarok pedig a kontroll csoportban jelentkeztek gyakrabban.
A cerebrál parézises gyerekeken belül a dyskinetikus csoportban volt több alvászavar összességében, melyet a diparetikus és a tetraparetikus csoport követ. Az elalvási zavarok is és a horkolás is az dyskinetikus csoportban volt gyakoribb. Az elalvási zavarok az érzelmi zavarokkal állhatnak összefüggésben, mind a depresszió, mind pedig a szorongásos zavarok egyik tünete lehetnek, ezen kívül, inherens belső szabályozási okuk is lehet.
A horkolás az opstruktív alvási apnoae tünete, mely a légző rendszer izomtónus-zavara miatt keletkezik alvásban; az athetotikus és a tetraparetikusok csoportjában volt gyakoribb.
Az ébredési zavarok gyakoriságában és az éjszakai verejtékezésben nem volt különbség a CP altípusai között. A nappali aluszékonyság a diparetikusok csoportjában volt valamivel gyakoribb.
Következtetés: cerebrális paretikus gyerekeknél az alvászavarok különböznek egészséges társaikénál. Az athetotikus és tetraparetikusok alvászavarai specifikusak. Mivel az alvás és a tanulás szoros kapcsolatban áll egymással, a konduktív pedagógiában, mely a tanuláson keresztül történő fejlesztésre épít, felismerésük, és kezelésük nem mellőzhető.




